Омар се затим, по наговору старог евровизијског вука Матјажа Влашича, пријављује за такмичење Битка талената (сло. "Bitka talentov"), словеначко такмичење по угледу на „Идол“ које се одржава у ударној недељној породичној емисији "Spet doma" (срп. „Кући поново"). Победио је у првом наступу 11. априла 2004. са песмом "Feel" Робија Вилијамса, а у следећих шест кругова изводио је песме "Sexed Up", "Freedom", "Living On My Own", "Billie Jean", "Love Is In The Air" и "Wild World". Победа у финалу 5. децембра 2004. над Анжејем Дежаном донела му је снимање првог сингла "Vse, kar si želiš" (срп. „Све што зажелиш") за Влашичеву кућу "Nika records" и наступ на ЕМА 2005, словеначком избору за представника на 50. Песми Евровизије у Кијеву.